Knusende overlegen Solberg-start
Nordmannen vant begge lørdagens heat; det første med 3 sekunder og det andre med 1,3. Også på treningen like før løpet var den tidligere rallyverdensmesteren fullstendig overlegen. - Hele teamet mitt og jeg er heltent her. Vi hører på motivasjonsmusikk før hvert race og har virkelig lyst til å vise hva vi kan. Jeg leder og er fornøyd med dagen, men tenker hele tiden på å fokusere på søndagen. Vi har fortsatt til gode å kjøre et helt løp uten problemer. Det er målet nå, sa Petter Solberg. Nordmannen har vunnet ti av 34 heat så langt i sesongen, men trøbbel med bilen har ødelagt for den store seiersfesten hittil. Beste resultat er annenplassen bak Andreas Bakkerud i Frankrike for tre uker siden. Alexander Hvaal, som seiret i Østerrike sist helg, har ikke greid å følge opp like sterkt og er nummer fem etter lørdagens heat i Tyskland. Frode Holte er nummer åtte, Tord Linnerud nummer ti og Morten Bermingrud elleve. De tolv beste førerne etter de siste to heatene søndag går til semifinale. De siste tre EM-rundene i Supercars-klassen er blitt vunnet av nordmenn. Forrige norske vinner på Estering-banen var Sverre Isachsen i 2010. (©NTB)
Petter Solberg (38) gjorde rent bord første dag av EM-finalen i rallycross.